તેને જન્મજાત પોલિયો નહોતો, નાનપણમાં તાવ આવી જતાં તે પોલિયાનો શિકાર બન્યો તેમાં સરિતાબેને મનોમન પોતાને અપરાધી સમજી તેની વિશેષ કાળજી રાખી. સારું હતું કે તેના મગજ પર પોલિયોની અસર નહોતી થઈ તેથી તેને સ્પેશિયલ શાળામાં મૂકવો નહોતો પડ્યો. તેને ભણવામાં તો વાંધો ન આવ્યો પણ બીજા નોર્મલ વિદ્યાર્થીઓએ તેને દોસ્ત ન બનાવ્યો. આ જ વસ્તુ તેને ખૂંચી રહી હતી અને ઘણીવાર તે નિરાશાની ગર્તામાં ધકેલાઇ જતો અને ‘શાળાએ નથી જવું’ એમ કહી રિસાઈને બેસી જતો.